Magyardécsei népmesék Kolozsváron | Kolozsvári Rádió
etichete: Hangoló, Magyardécse, Magyarország Kolozsvári Főkonzulátusa, mesék, népmese
Szabó Erzsébet rajza A Világéneklő madár című mesegyűjteményhez
A világéneklő madár című kötetet mutatták be kedden délután Magyarország Kolozsvári Főkonzulátusán. A könyv ugyan két éve jelent meg, de a gyereknapra való tekintettel megszervezték az eseményt.
A meséskönyv Balla Tamás gyűjtését tartalmazza. Balla János ízes magyardécsei nyelvjárásban elmondott meséit tizenhat évesen jegyezte le szülőfalujában, s küldte be a Borsszem Péter címűt egy 1967-ben meghirdetett pályázatra. A mese a magyar folklór gyöngyszemének bizonyult. Balla Tamás több mint húsz mesét jegyzett le, a gyűjteményt azóta többször kiadták.
A kolozsvári bemutatón Balla Tamás elmesélte, hogy fiatalkorában egy-egy csomag cigarettával „vesztegette meg” a mesemondó Balla Jánost, hogy mondja el a meséit, mert különben virrasztóba szokott mesét mondani. Várták, helyet tartottak neki, hogy a hosszú virrasztás könnyebben teljen. Beleélte magát a mesélésbe, megesett, hogy Zöld vitézként vagy Virág Péterként felpofozta a hozzá közel ülőket. Balla Tamás sem úszta meg, miközben lejegyezte a meséket.
„Ez a bácsi egy olyan lélek volt, aki a mesének a főszereplője volt. Ha például Zöld vitéz vagy Virág Péter lehúzott egy pofot, azt én is megkaptam”
– mesélte a könyvbemutatón.
A kártya nem volt divat, inkább mesét hallgattak
Magyardécsének akkoriban kétezernél több lakosa volt, gyakoribb volt a haláleset is. Így megesett, hogy Balla János egy héten kétszer is elmondta meséit a virrasztóknak. Nemritkán akár száz hallgatója is volt.
„Elmentek Almásmálomba, a szomszéd faluba, behoztak egy-egy hatvan-hetven liter almapálinkát és azt kínálták. És ott, hogy ne unatkozzanak, mert a kártya nem volt nagy divat, János bácsinak már tartották a helyet”
– meséli Balla Tamás.
A magyardécsei népmesék legtöbbje varázsmese. Szerepel bennük állatanyától születő hős, emberként viselkedő sárkány, tudós gyermek, tekintetével gyilkoló egyszemű ember, vasfogú emberevő leány és kacsalábon forgó vár is. A mesék különlegessége, hogy a mesehősök Rettegen vásárolnak maguknak ruhát, Szamosújváron ökröt, szekeret vagy Bethlenbe mennek búzát őröltetni.
Interjú Balla Tamással
A Kolozsvári Magyar Főkonzulátuson szervezett gyereknapi eseményen a könyvet Czégényi Dóra néprajzkutató mutatta be. Rekita Rozália és Jancsó Miklós színművész részleteket olvasott a kötetből.